17. september 2025

Henkel zlepšuje recyklovateľnosť a zjednodušuje používanie svojho portfólia stavebných lepidiel a tmelov predávaných v Európe

Nová generácia lepenkových kartuší od spoločnosti Henkel s jednoduchším použitím a zlepšenou udržateľnosťou prináša nový štandard

* **Pohodlnejšie použitie vďaka systému automatického otvárania zjednodušuje a urýchľuje aplikáciu bez potreby použitia rezačiek či nožníc**
* **Udržateľné riešenie umožňuje separáciu kontaminovaných súčastí a znižuje tvorbu plastového odpadu minimálne o 51 percent**
* **Bez kompromisov v účinnosti produktov a bez vplyvu na používateľské návyky**

Düsseldorf – Spoločnosť Henkel uvedie na trh novú generáciu kartuší v rámci svojho širokého portfólia stavebných lepidiel a tmelov, ktoré predáva pod populárnymi značkami ako Pattex, Sista, Rubson, Unibond a Moment. Inovatívny dizajn bol vyvinutý s cieľom zásadným spôsobom zlepšiť udržateľnosť produktov a zároveň výrazne zjednodušiť a uľahčiť ich použitie. Inovované kartuše sa v rámci komplexného programu začnú uvádzať na európske trhy v septembri 2025 v kategórii hygienických a viacúčelových silikónových tmelov.

Technológia kartuší sa od 30. rokov 20. storočia vyvíjala bez akýkoľvek zásadných inovácií v priebehu ostatných 80 rokov. V súčasnosti používané riešenia si vyžadujú nielen nástroje a čas na prípravu, ale zároveň produkujú aj veľké množstvo plastového odpadu. Ako súčasť svojich ambicióznych cieľov v oblasti trvalej udržateľnosti spoločnosť Henkel iniciovala viacero globálnych projektov, ktorých cieľom bolo zásadne inovovať kartušovú technológiu bez toho, aby došlo k zníženiu účinnosti výrobkov či k zmenám v návykoch ich používateľov.

 *„Navrhnutie, vývoj a testovanie našich nových kartuší na báze lepenky trvali dva roky a vyžiadali si zapojenie viac než 3 000 profesionálnych používateľov aj domácich majstrov,“* povedal Baptiste Chieze, riaditeľ pre marketing, digitalizáciu a e-commerce spotrebiteľských lepidiel v spoločnosti Henkel. *„Výsledkom, ktorý teraz predstavujeme, je riešenie novej generácie, ktoré v sebe spája zásadné vylepšenia v oblasti udržateľnosti s podstatne pohodlnejším používaním, a to všetko bez kompromisov v oblasti účinnosti našich výrobkov, ktorou sú naše značky známe. Sme presvedčení, že inovované kartuše nám zásadne pomôžu odlíšiť sa od konkurencie na trhu tmelov a stavebných lepidiel, pretože dokonale reagujú na potreby a očakávania používateľov.“*

**Zlepšená recyklovateľnosť a zníženie plastových materiálov najmenej o 51 percent**

Bežné kartuše sa v súčasnosti skladajú najmä z plastov. Po použití musia byť celé kartuše vyhodené do nerecyklovaného odpadu, pretože sú kontaminované zvyškami lepidla či tmelu, čo znemožňuje ich ďalšie použitie. Nové riešenie kartuší od spoločnosti Henkel sa skladá z piatich rôznych základných komponentov: Vrchný uzáver a dýza, prstenec a piest – všetky tieto súčasti sú vyrobené z prinajmenšom 49 percent z recyklovaných plastov; vonkajšia tuba zo 100 % recyklovanej lepenky a vnútorná výstelka z hliníkovej fólie. Množstvo plastov na jeden kus výrobku sa nám tak v porovnaní so súčasnými štandardnými kartušami podarilo znížiť prinajmenšom o 51 percent. Okrem toho nerecyklovateľné kontaminované časti (vrchný uzáver, dýza, piest a vnútorná výstelková fólia) je možné separovať a vyhodiť do komunálneho odpadu a zvyšné komponenty kartuše (lepenková tuba a prstenec) je možné vyhodiť do bežného recyklovateľného domového odpadu. Tým je možné znížiť množstvo nerecyklovateľného odpadu na jednu kartušu až o 73 %.

**Nekompromisne praktické a pohodlné použitie**

Nová technológia kartuší od spoločnosti Henkel prináša nielen výrazné zlepšenie v oblasti trvalej udržateľnosti, ale prispieva aj k ich jednoduchšiemu, praktickému používaniu. Inovovaný vrchný uzáver umožňuje automatické otvorenie v jednom kroku bez potreby použiť akékoľvek nástroje, ako sú rezačka či nožnice. Stačí len, aby používateľ pripojil dýzu. Automatické otváranie prispieva nielen k vyššej používateľskej bezpečnosti, ale zároveň zjednodušuje a zrýchľuje aplikáciu. Nové kartuše je navyše možné používať rovnako ako súčasné plastové kartuše pomocou existujúcich typov aplikačných pištolí. Používatelia budú profitovať z osvedčenej kvality výrobkov spoločnosti Henkel v praktickej a udržateľnej forme bez akýkoľvek zmien v účinnosti či zložení produktov. Okrem toho, ak nespotrebujú celý jej obsah, kartušu je možné jednoducho zatvoriť uzáverom a odložiť na neskoršie použitie.

Spoločnosť Henkel plánuje tmely a stavebné lepidlá zo svojho portfólia uvádzať na európsky trh v nových kartušiach postupne v priebehu nasledujúcich rokov. V septembri 2025 začne uvádzať na trh výrobky v nových kartušiach v kategórii hygienických a viacúčelových silikónových tmelov; druhá komplexná vlna bude nasledovať v roku 2026. V rámci svojho programu trvalej udržateľnosti bude spoločnosť skúmať možnosti uvedenia lepenkových kartuší aj na trhy v ostatných regiónoch, pričom v najbližších rokoch plánuje ich intenzívne testovanie používateľmi.

O spoločnosti Henkel

Vďaka svojim značkám, inováciám a technológiám je spoločnosť Henkel svetovým lídrom na trhoch s priemyselným a spotrebným tovarom. Obchodná divízia Adhesive Technologies je globálnym lídrom na trhu so spojovacími a lepiacimi materiálmi, tmelmi a funkčnými nátermi. Obchodná divízia Consumer Brands sa drží na popredných miestach na mnohých svetových trhoch predovšetkým v segmentoch vlasovej kozmetiky a pracích a čistiacich prostriedkov pre domácnosť. Medzi tri najsilnejšie značky spoločnosti patria Loctite, Persil a Schwarzkopf. Vo finančnom roku 2024 vykázala spoločnosť Henkel obrat vo výške viac než 21,6 mld. eur a upravený prevádzkový zisk približne vo výške 3,1 mld. eur. Prioritné akcie spoločnosti Henkel sú kótované na nemeckom akciovom indexe DAX. Udržateľnosť už dlhodobo patrí medzi tradičné priority spoločnosti Henkel, pričom na plnenie konkrétnych cieľov má spoločnosť vypracovanú jasnú stratégiu dlhodobej udržateľnosti. Spoločnosť Henkel bola založená v roku 1876 a dnes celosvetovo zamestnáva približne 47 000 zamestnancov, ktorých spája silná firemná kultúra, spoločné hodnoty a spoločné poslanie: „Pioneers at heart for the good of generations“. Viac informácií nájdete na stránkach [www.henkel.com](http://www.henkel.com).

O spoločnosti Henkel Slovensko

HENKEL SLOVENSKO spol. s r. o.pôsobí na slovenskom trhu od roku 1991 a zastrešuje obe obchodné divízie spoločnosti – Henkel Consumer Brands a Henkel Adhesive Technologies. Významnou súčasťou je aj GBS+ Bratislava – najväčšia expertná pobočka skupiny Henkel na svete. Od svojho založenia v roku 2006 poskytuje služby naprieč Európou a ďalšími regiónmi vo viac ako 30 jazykoch a zamestnáva vyše 1 600 odborníkov. Spolu s lokálnym obchodným zastúpením, ktoré ponúka viac než 50 značiek, má Henkel na Slovensku viac ako 1 900 zamestnancov. Spoločnosť je osem rokov po sebe ocenená titulom Najzamestnávateľ v kategórii Centrá zdieľaných služieb. Taktiež získala množstvo uznaní za svoj prístup k diverzite, rovnosti a inklúzii, udržateľnosti, starostlivosti o zdravie zamestnancov a inovatívnej komunikácii. Viac informácií nájdete na stránke [www.henkel.sk](http://www.henkel.sk).

Kontakt

Zuzana Kaňuchová

Riaditeľka korporátnej komunikácie CEE

Telefón: +421 917 160 597

E-mail: zuzana.kanuchova@henkel.com